CELEX: 62020TN0528
Language: ro
Date: 2020-08-18 00:00:00
Title: Cauza T-528/20: Acțiune introdusă la 18 august 2020 – Kočner/Europol

12.10.2020   
            
            
               RO
            
            
               Jurnalul Oficial al Uniunii Europene
            
            
               C 339/29
            
         
      Acțiune introdusă la 18 august 2020 – Kočner/Europol
      (Cauza T-528/20)
      (2020/C 339/37)
      Limba de procedură: slovaca
      
         Părțile
      
      
         Reclamant: Marián Kočner (Bratislava, Slovacia) (reprezentanți: M. Mandzák și M. Para, avocați)
      
         Pârâtă: Agenția Uniunii Europene pentru Cooperare în Materie de Aplicare a Legii (Europol)
      
         Concluziile
      
      Reclamantul solicită Tribunalului:
      
                  —
               
               
                  obligarea pârâtei la plata către reclamant a sumei de 100 000 de euro și
               
            
                  —
               
               
                  obligarea pârâtei la plata cheltuielilor de judecată aferente procedurii.
               
            
         Motivele și principalele argumente
      
      Acțiunea are ca obiect o cerere de reparare a prejudiciilor în aplicarea articolului 268 TFUE întemeiată pe răspunderea extracontractuală pentru prejudiciul cauzat reclamantului prin două fapte cauzatoare de prejudicii. Potrivit reclamantului, primul fapt cauzator de prejudicii constă în prelucrarea de către pârâtă a datelor cu caracter personal ale reclamantului fără aprobarea unei instanțe sau a unui organ administrativ independent, prin accesarea datelor din telefoanele mobile și prin extragerea acestora, precum și prin scurgerile de date care emană de la reclamant (faptul cauzator de prejudicii nr. 1). Al doilea fapt cauzator de prejudicii constă în pretinsa stabilire de către pârâtă a unui raport oficial în care a arătat că reclamantul se regăsește în așa-numitele „Liste cu membri ai mafiei” („Mafiánsky zoznamy”).
      În susținerea acțiunii, reclamantul invocă două motive.
      
                  1.
               
               
                  Primul motiv este întemeiat pe comportamentul nelegal al pârâtei, care a constat în scurgeri de date cu caracter personal ale reclamantului aflate în posesia acesteia, de care răspunde în conformitate cu articolul 38 alineatul (7) din Regulamentul 2016/794 (1). Scurgerile de date din telefoane mobile securizate au adus atingere drepturilor garantate de Carta drepturilor fundamentale a Uniunii Europene, ceea ce, dat fiind raportul de cauzalitate cu faptul cauzator de prejudicii nr. 1, a cauzat un prejudiciu moral evaluat de reclamant la 50 000 de euro în privința acestui fapt.
               
            
                  2.
               
               
                  Al doilea motiv este întemeiat pe includerea reclamantului în așa-numitele „Liste cu membri ai mafiei”, care nu sunt reglementate de nicio dispoziție legală, nici la nivelul dreptului Uniunii și nici la nivelul dreptului național, fie al Republicii Slovace, fie al celorlalte state membre, această includere a reclamantului constituind în mod explicit o prelucrare nelegală de date cu caracter personal. În lumina jurisprudenței Curții de Justiție a Uniunii Europene și a Curții Europene a Drepturilor Omului, aceste liste aduc în mod clar atingere drepturilor garantate de Carta drepturilor fundamentale a Uniunii Europene. Reclamantul susține că, având în vedere existența unui raport de la cauză la efect cu faptul cauzator de prejudicii nr. 2, a suferit un prejudiciu pe care îl evaluează la 50 000 de euro.
               
            
         (1)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO 2016, L 135, p. 53).